AFRIKAANSE OPSOMMING: Gastehuise kan deur die lewering van hoë gehalte diens die sukseskoers van die gastehuisbedryf bevorder. 'n Wegbeweeg van hotelle na gastehuise word bespeur omdat toeriste in die jongste jare die behoefte openbaar om deur kontak met die plaaslike bevolking van 'n toeristebestemming aan die omgewing en sy kultuurprodukte bekendgestel te word. Daarom is ondersoek ingestel na die moontlikheid om plaaslike kultuur, tradisioneel sowel as eietyds, deel te laat vorm van 'n pakket vir die toeris. Die plaaslike kultuur van drie dorpe, naamlik Langebaan, Stellenbosch en Clanwilliam en hulle omliggende gebiede, toon 'n wye verskeidenheid toeriste-aantreklikhede en ander kultuurprodukte wat deur gastehuise aangewend kan word om deur middel van kultuuroordrag toerisme te bevorder. Die argitektuur van elke omgewing, die tradisies rondom streekskos en die woordkuns van die bepaalde streek, blyk baie geskikte kultuuraspekte te wees vir die bevordering van toerisme. Die steekproef wat by drie gastehuise gemaak is, toon dat daar wel in 'n geringe mate kultuuroordrag plaasvind, hoewel in die meeste gevalle nie op planmatige wyse nie. Die potensiaal van hierdie konsep is egter nog totaal onderbenut. Die proses van kultuuroordrag deurdat die toeris op informele wyse aan die plaaslike kultuur bekendgestel word, verdien 'n regmatige plek in die gastehuisbedryf. Riglyne wat voorgestel word om bogenoemde doel te bereik, is byvoorbeeld die aanbied van gesellige aande deur die gastehuis waar streeksdisse bedien kan word terwyl die toeris terselfdertyd blootgestel word aan die musiek en woordkuns van die omgewing, hetsy deur die plaaslike bevolking self of deur kunstenaars. Wenke word ook gegee om besonderhede van die argitektuur, byvoorbeeld die geskiedenis daarvan, boumateriaal, planne en style op interessante wyse aan die toeris oor te dra. Die aanbevelings van die studie is van so 'n aard dat dit toegepas kan word op sekere tipes gastehuise wêreldwyd, wat die waarde daarvan laat toeneem tot voordeel van die internasionale gastehuisbedryf.